বিশ শতকের বর্গাচাষের সঙ্গে নিকট সম্পর্ক ছিল ভূমি ও জনসংখ্যার অনুপাত, চাষিদের প্রান্তিকীকরণ, চাষের পদ্ধতিতে পরিবর্তন এবং গ্রামীণ শ্রেণিগুলির মধ্যে মেরুকরণ। গ্রামীণ বিভেদকরণ নীতি ১৯৩০ এর গোড়ায় এমন জায়গায় পৌঁছোয় যাতে গ্রামীণ জনসংখ্যার উল্লেখযোগ্য অংশ ভূমিহীন হয়ে পড়ে এতে ভূমি নিয়ন্ত্রণের নতুন দৃশ্যপটে দেখা যায়। অপরদিকে প্রভাবশালী ধনী কৃষকেরা নিজেদের ব্যবস্থাপনা বা সামর্থ্যের অতিরিক্ত জমি নিয়ন্ত্রণ করতে থাকে। তাদের জমি বর্গাদার বা বর্গাচাষি নামের প্রান্তিক বা ভূমিহীন চাষিরা চাষ করতো এবং জমির মালিকের কাছে ফসলের অর্ধেক সমর্পণ করতো। ১৯৩০ এর ভয়বহ মন্দায় গ্রামীণ নিঃস্বতার প্রতিক্রিয়া চরমে ওঠে। সেই মন্দায় বর্গাচাষিরা ক্ষতিগ্রস্ত হয় সবচেয়ে বেশি। ১৯৪৩ এর দুর্ভিক্ষ গ্রামীণ ধনী-দরিদ্র পার্থক্যকে আরো বাড়িয়ে দেয়। ভূমিতে নিয়ন্ত্রণ হারিয়ে প্রান্তিক চাষিরা ভূসম্পদশালীদের বর্গাদারে পরিণত হয়। জেলা জরিপ ও বন্দোবস্তের রিপোর্টে (১৯০০-১৯৪৫) দেখা যায় বাংলার প্রতিটি জেলাতে বর্গাচাষি ছিল কৃষক জনসংখ্যার ১০% থেকে ৩০%।